### Beslutningstema

I denne sag skal det besluttes, om forslag til tillæg 8 for Spildevandsplan 2018-2027 om etablering af rørbassin i [adresse] skal sendes i 8 ugers offentlig høring.

### Historik

Ifølge lovgivningen skal en spildevandsplan indeholde en opgørelse over de eksisterende og planlagte fælles spildevandsanlæg - blandt andet placering af bassiner.

Dette tillæg er nummer 8 siden vedtagelsen af Spildevandsplan 2018-2027. I forslaget ønsker Tønder Spildevand A/S at etablere et rørbassin i [adresse].

### Sagsfremstilling

[adresse] vil optimere spildevandshåndteringen i [adresse] og nedsætte mængden af overløb fra det bygværk, der ligger i forbindelse med det fælleskloakerede område i byen.

I et fælleskloakeret system ledes regnvand og sanitært spildevand i samme ledning fra hustandene til renseanlægget. Ved større regnhændelser kan det ske, at der ikke er plads i systemet til de store mængder ekstra vand. Bygværket fungerer derfor som en ventil, der kan lede vandet ud et kontrolleret sted. Hvis der ikke var bygværker integreret i systemet, ville dette vand skubbe kloakdæksler op, blive opstuvet på terræn eller ende inde i husstandene hos borgerne.

Forslag til tillæg 8 til Spildevandsplan 2018-2027 omhandler etablering af et rørbassin. Rørbassinet vil fungere som et sparebassin, der skaber ekstra kapacitet i kloaksystemet. Ved større regnhændelser kan den ekstra mængde vand, der tilføres kloakken, opmagasineres og holdes tilbage, til regnhændelsen er ovre, og der igen er plads på renseanlægget til vandet. På den måde nedsættes mængden af overløb betydeligt fra bygværket. Det er beregnet, at reduktionen vil være på cirka 89 % af vandmængden og 92% færre overløb.

Etablering af rørbassin vil ikke få direkte betydning for grundejerne i området bortset fra de positive effekter ved nedsættelse af fremtidige overløb. Forvaltningen har efter en screeningsprocess vurderet, at tillæg 8 til Spildevandsplanen ikke kræver en fuld miljøvurdering, da der er tale om mindre ændringer i et begrænset område af kommunen.

Strategisk indsats for Tønder Kommune

Tiltaget understøtter Verdensmål nr. 6 " Rent vand og sanitet", Verdensmål nr. 13 "Klimaindsats" og Verdensmål nr. 14 "Livet i havet".

Samtidig vil etablering af rørbassinet optimere chancerne for at få forbedret vandkvalitet i de omkringliggende vandområder, som er en forpligtelse jf. Vandrammedirektivets bestemmelser.

### Økonomi

Tønder Spildevand A/S står for etablering og drift af rørbassinet. Vedtagelse af tillægget har ingen økonomisk betydning for Tønder Kommune.

### Lovgrundlag

Miljøbeskyttelsesloven

Spildevandsbekendgørelsen

Miljøvurderingsloven

### Indstilling Direktøren for Teknik/Miljø, Service og Beskæftigelse indstiller,

|  |  |
| --- | --- |
| at | forslag til tillæg 8 for Spildevandsplan 2018-2027 sendes i 8 ugers offentlig høring, |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales.